
Søknad om felling av bjørn som volder skade, Holtålen kommune

Direktoratet viser til søknad om felling av bjørn som gjør skade i Holtålen kommune, sendt DN pr fax den 21.05.04. Skadeomfanget oppgis på søknadstidspunkt å være 1 sau, tatt på innmark. Det vises videre til at bjørn ble observert kl 07.00 den 21.05.04 på Finsåvollen i Hessdalen.

Direktoratets vurdering

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jfr. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jfr. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforsksriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jfr. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. 35 (1996/97) og Innst. S. nr. 301 (1996/97), samt St.meld 15(2003/2004) og Innst. S. Nr. 174 (2003/2004). 

Det ble gitt flere fellingstillatelser på bjørn i disse områdene senest under beitesesongen 2002. Den 04.07.02 ble det gitt fellingstillatelse på 1 bjørn i Holtålen (04.07-08.07). Denne ble senere iverksatt igjen 29.07.02 (gjaldt bare denne dagen). Den 19.08.02 ble det gitt fellingstillatelse på 1 bjørn i Røros (19.08-26.08). I Os ble det gitt fellingstillatelse på 1 bjørn første gang 29.07.02 (29.07-05.08). Denne ble senere iverksatt igjen 08.08.02 (08.08-15.08). Ingen bjørn ble felt på disse fellingstillatelsene. 

Tillatelsene, som ble gitt av henholdsvis Fylkesmannen i Sør-Trøndelag og Fylkesmannen i Hedmark, ble gitt etter en helhetsvurdering av skadebildet, avstanden til kjerneområdet for bjørn, samt at det generelt bør være en lavere terskel for å utløse fellingstillatelse utenfor kjerneområdet. Faren for ytterligere skader i området ble vurdert som stor og fylkesmannen vurderte også  muligheten for andre forebyggende tiltak, men fant ikke disse tilstrekkelige ut fra praktiske og økonomiske forhold. 

Det aktuelle områdene ligger utenfor kjerneområdet for bjørn i Sør-Norge. Dette innebærer blant annet at terskelen for at skadefellingstillatelse kan gis vil være lavere enn innenfor kjerneområdet. 

Det står i forvaltningsforskriftens § 3:

” Felling skal være rettet mot mest mulig bestemte individer. Vedtaket om felling skal være begrenset til et bestemt område, tidsrom og antall dyr.”

Forvaltningsforskriften åpner for felling av bjørn for å forhindre at det gjøres skade på bufe eller tamrein. Men av forvaltningsforskriften § 2 fremgår det at det er en grunnleggende forutsetning for å kunne gi tillatelse til felling at fellingen ikke vil være skadelig for bestandens overlevelse. Tillatelse kan ellers bare gis dersom det ikke finnes noen annen tilfredsstillende løsning, jf. muligheten for  forebyggende tiltak kommende beitesesong. 

I henhold til forskriftens § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Direktoratet mottok fellingssøknaden den 21.05.04 pr fax. Ut fra den foreliggende situasjon med relativt nylige skader i Oppdal/Sunndal, og i Singsås, ble det vurdert som nødvendig med en feltmessig virksomhet i Holtålen av trente bjørnehunder og personell fra Statens Naturoppsyn. Dette ble iverksatt den 21.05.04, slik at personell og hunder var på plass i Hessdalen den 22.05.04. Sporingsaktivitet og kontroll av området har gitt verdifulle tilleggsopplysninger. Den aktuelle bjørn som voldte skade senest på natt til 22.05.04 er en stor bjørn. Ut fra spormål og atferd vurderes bjørnen å være en voksen hannbjørn. Det ble videre påvist aktiv jaging og etterfølgelse av sau i området. Den aktuelle sauen ble drept og kun avspist brystfett. Bjørnen ble oppsøkt med hunder, men forlot likevel ikke det aktuelle området. 

Basert på observasjonene gjort av personell fra Statens naturoppsyn ga direktoratet muntlig tillatelse til det aktuelle personellet at bjørnen kunne felles hvis en situasjon som kvalifiserte for felling oppsto i løpet av natten til den 23.05.04. Denne vurderingen var bl.a basert på at det gikk sau på innmark i nærheten av der bjørnen oppholdt seg, samt at det fortsatt var dyr savnet i det aktuelle området. Felling ble imidlertid ikke gjennomført, og bjørnen oppholdt seg om morgenen den 23.05.04 på samme sted som dagen før.

Den 22.05.04 ble det også sporet en bjørn i Singsås-området, som høyst sannsynlig er en annen bjørn enn den aktuelle i Hessdalen. Det vites ikke om påviste skader i Oppdal/Sunndal fra tidligere i vår kan tilknyttes noen av disse to bjørnene.

Direktoratet viser til at skadeomfanget i Hessdalen nå er avgrenset, og isolert sett ikke gir grunnlag for felling av bjørn. Vi vektlegger likevel at sau er i ferd med å bli sluppet på utmarksbeite i området, og at det er tidlig i beitesesongen.  Den akutte situasjonen kan derfor forebygges ved at sau fortsatt holdes inn eller på innmarksbeite, men et slikt tiltak vil kun nyttes kortvarig. Direktoratet vektlegger videre at den aktuelle bjørnen trolig er voksen, og har en etablert områdebruk som omfatter både Holtålen og Midtre-Gauldal kommuner. I disse kommunene er det i løpet av de senere år funnet i overkant av 200 sau hvor bjørn er oppgitt som aktuell skadevolder. Direktoratet mener det er rimelig sannsynlig at et individ som vurderes som voksent og har etablert områdebruk som omfatter Holtålen kommune, kan ha vært involvert i skader voldt av bjørn over flere år. På denne bakgrunn mener direktoratet det er forsvarlig å tillate felling av det aktuelle individet. Felling av en voksen hannbjørn i området vil ikke representere en trussel for bestandens overlevelse. Direktoratet vil likevel understreke at felling av en bjørn nå vil redusere handlingsrommet i forhold til ytterligere fellinger i regionen.

Hjemmel og vilkår

Tillatelse til å felle 1-en bjørn i Holtålen kommune gis med hjemmel i Lov 29. mai 1981 nr. 38 om viltet (viltloven) § 12, jf Forskrift 30. juni 2000 nr. 656 om forvaltning av bjørn, jerv, ulv og gaupe (forvaltningsforskriften) § 3 jf § 2. Fellingen skal målrettes mot det aktuell individet som beskrevet over. Tillatelsen gjelder i perioden 23.05.04-01.06.04, og omfatter Holtålen kommune.

DN kan til enhver tid trekke tilbake fellingstillatelsen på bjørn. 

Følgende vilkår er knyttet til fellingstillatelsen på bjørn: 

1) Kommunene kan begrense fellingsperiodens lengde innenfor gitt tidsramme  med tanke på sikrest mulig felling av det aktuelle individsom fellingstillatelsen er rettet mot.

2) Ved iverksetting av fellingsforsøk kan kommunen begrense området for hvor fellingen kan skje. Fellingstillatelsen bør om mulig begrenses til det (de) aktuelle skadeområde(ne), og målrettes mot det aktuelle individet.

Verneformålet eller reglene som gjelder vernede områder kan medføre at slike områder må unntas fra fellingstillatelsen. Kommunen må avklare dette på forhånd.

Bjørn kan ikke forfølges over kommunegrensa til nabokommuner uten at dette er avklart med DN på forhånd. 
3) Ved felling av bjørn skal det nyttes våpen og ammunisjon godkjent for storviltjakt, jf Forskrift 22. mars 2002 nr. 150, om utøvelse av jakt og fangst.

4) Felling av bjørn skal omgående meldes til fylkesmannen og DN. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen/kommunen krever dette. 

5) Den som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Generelt for ettersøk av bjørn gjelder bestemmelsen i forvaltningsforskriften § 6. 

6) Bjørn som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra DN. Felte dyr skal så raskt som mulig bringes til Norsk institutt for naturforskning, Tungasletta 2, 7485 Trondheim. Når det gjelder bjørn, viser vi til vårt brev av 27.06.1995 om ivaretakelse av felt dyr.

7) DN gir dispensasjon til bruk av løs hund under forsøk på felling, jf viltloven § 52, siste ledd. Dersom det finnes nødvendig å bruke dispensasjonen, må nødvendige tillatelser etter bufeloven og reindriftsloven i så tilfelle innhentes av fellingsleder. 

8) Det må etableres rutiner slik at det går kortest mulig tid fra vedtak om iverksetting til igangsetting av fellingsforsøk. 

9) DN kan ved akutte behov gi adgang til at forsøk på felling av skadevoldende bjørn, ulv eller jerv kan fortsette inn i nabokommuner eller fylker dersom det er nødvendig av praktiske årsaker, for eksempel hvis individet oppholder seg ved fylkes/kommunegrensa eller har beveget seg inn i et nabofylke/kommune. Det forutsettes at fylkesmannen i nabofylket blir orientert på et tidlig stadium og at nødvendig samarbeid om fellingsforsøket opprettes. 

10) Kommunen avgjør om og eventuelt hvordan fellingslag skal oppnevnes. Ved iverksetting av fellingstillatelse skal det utarbeides en liste hvor navn og fødselsdato på alle deltakere i fellingslaget fremgår. Deltakere i fellingslaget skal kunne fremvise denne listen som dokumentasjon på deltakelse, og listen skal også oversendes til direktoratet, fylkesmannen eller politimyndighet ved forespørsel. Alle deltakere i fellingslag skal være kjent med dette brevets innhold og eventuelt ytterligere begrensninger/vilkår gitt av kommunen, samt de generelle gjeldende bestemmelser i viltlov og forvaltningsforskrift.

11) I de tilfeller kommunen avtaler med Statens Naturoppsyn (SNO) at det skal ytes bistand til det kommunale fellingslaget, dekker SNO sine egne kostnader ved deltakelsen.  

12) Fellingsforsøk og felling i henhold til denne tillatelsen etter dette brev kan skje uten hensyn til grunneierretten, jf viltloven § 35.

13) Binner med unger som opptrer sammen er unntatt fra tillatelsen. De tiltak som er mulige for å unngå at binne felles, skal være iverksatt. 

./.
Dette vedtak kan påklages til Miljøverndepartementet innen 3 uker, jf. forvaltningsloven §§ 28 og 29. Eventuell klage sendes via DN, jf. forvaltningsloven § 32. 

Økonomi

Midler til administrasjon og organisering av jegerkorps ved førstegangs iverksetting av fellingstillatelser på bjørn kan belastes den fylkesvise bevilgningen til forebyggende tiltak. Det gis ikke anledning til å benytte bevilgningen til lønn av lokalt organiserte jegere i forbindelse med iverksetting av fellingstillatelser. Det gis heller ikke mulighet for å kompensere for evt. tapt arbeidsfortjeneste, leie av avløserhjelp, barnevakt eller lignende. Kostnader til administrasjon/organisering og evt. fellingsvederlag bør ikke overstige kr 15.000,- for den enkelte fellingstillatelse. 

Om statlig fellingslag i regi av SNO

SNO vil i tiden fremover ha en aktiv rolle i arbeidet med felling av særskilte problemindivider. SNO vil naturlig gis oppdrag i forbindelse med fellingstiltak i regi av DN eller fylkesmannen som er av vesentlig samfunnsmessig interesse, og hvor det stilles særskilte krav til kompetanse, metodebruk eller organisering, som ikke kan pålegges lokale/kommunale fellingslag. I tillegg kan SNO komme til å bistå ved fellinger i regi av andre. Slik bistand må eventuelt tas opp med SNO direkte. SNO dekker sine egne kostnader der de engasjerer seg i fellingstiltak. Det understrekes imidlertid at normalsituasjonen er at fellingstillatelser gis lokalt.

Med hilsen

Yngve Svarte

